Document ID: 32010R1022

A BIZOTTSÁG 1022/2010/EU RENDELETE
(2010. november 12.)
a bizonyos szőlőtermő övezetekben 2010-ben szüretelt szőlő felhasználásával előállított bor alkoholtartalmának növelésére vonatkozó határértékek emelésének engedélyezéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 121. cikke harmadik bekezdésére,
mivel:
(1)
Az 1234/2007/EK rendelet XVa. mellékletének A.3. pontja előírja, hogy a rendkívül kedvezőtlen időjárású években a tagállamok kérhetik a bor térfogatszázalékban számított alkoholtartalmának növelésére vonatkozó határértékek legfeljebb 0,5 %-kal való emelését.
(2)
Belgium, a Cseh Köztársaság, Dánia, Németország, Magyarország, Hollandia, Ausztria, Lengyelország, Szlovénia, Szlovákia és az Egyesült Királyság kérte a 2010-ben szüretelt szőlőből előállított bor alkoholtartalmának növelésére vonatkozó határértékek emelését, mivel az időjárási feltételek a vegetációs időszakban egyes földrajzi területeken rendkívül kedvezőtlenek voltak.
(3)
A 2010. évi rendkívül kedvezőtlen időjárási feltételek miatt az 1234/2007/EK rendelet XVa. mellékletének A.2. pontjában a természetes alkoholtartalom növelésére vonatkozóan előírt határértékek nem teszik lehetővé, hogy bizonyos borvidékeken olyan borokat állítsanak elő, amelyek az összes alkoholtartalom tekintetében megfelelnek a szokásos piaci keresletnek.
(4)
Ezért helyénvaló engedélyezni a bizonyos borvidékeken 2010-ben szüretelt szőlőből előállított bor alkoholtartalmának növelésére vonatkozó határértékek emelését.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az e rendelet mellékletében felsorolt földrajzi területeken az 1234/2007/EK rendelet XVa. mellékletének A.2. pontjától eltérve a 2010. évben szüretelt friss szőlő, és a 2010-ben szüretelt szőlőből előállított szőlőmust, részben erjedt szőlőmust, még erjedésben levő újbor és bor térfogatszázalékban számított természetes alkoholtartalmának növelése nem haladhatja meg a következő határértékeket:
a)
3,5 térfogatszázalék az 1234/2007/EK rendelet XIb. mellékletének függelékében említett A. szőlőtermő övezetben;
b)
2,5 térfogatszázalék az 1234/2007/EK rendelet XIb. mellékletének függelékében említett B. szőlőtermő övezetben;
c)
2,0 térfogatszázalék az 1234/2007/EK rendelet XIb. mellékletének függelékében említett C.I. szőlőtermő övezetben.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. november 12-én.

Labels: 18
17
6